b'\n_START_ARTICLE_\nAlojz Raab\n_START_SECTION_\nDelo\n_START_PARAGRAPH_\nO Raabovemu knjigotr\xc5\xa1kemu in zalo\xc5\xbeni\xc5\xa1kemu delu govore oznake v publikacijah in \xc4\x8dasopisni oglasi. Leta 1770 je zalo\xc5\xbeil slovensko izdajo dela Gabriela Hevenesija Sveti post, Christusovimu terplenju posvezhen, leta 1775 pa pesmarico Osem inu shestdeset sveteh pesm Maksimiljama Adama Jo\xc5\xa1ta Radeskinija, ki jo je v oglasu priporo\xc4\x8dal vsem u\xc4\x8diteljem in organistom. Izdal je tudi pesmarico Filipa Jakoba Repe\xc5\xbea, Romarsku drugu blagu. Prvi\xc4\x8d je iz\xc5\xa1la leta 1775 v Vidmu, letnica Raabove izdaje v Ljubljani pa \xc5\xbeal ni znana._NEWLINE_Leta 1776 je Raab objavil oglas za Physikalischer Almanach f\xc3\xbcr das Jahr 1776, iz katerega izvemo, da delo obravnava splo\xc5\xa1ne naravoslovne in geografske pojme, Ilustrirano pa je z grafikami._NEWLINE_Zalagal je tudi knjige, po katerih so segali le izobra\xc5\xbeenci. Tako je \xc5\xbee leta 1773 pri njem iz\xc5\xa1el nem\xc5\xa1ki prevod enega izmed Cicerovih govorov (Rede f\xc3\xbcr Titus Annus Milo). Izobra\xc5\xbeencem so bili namenjeni tudi nekateri priro\xc4\x8dniki. Pri Raabu je bilo mogo\xc4\x8de kupiti osemjezi\xc4\x8dni slovar Ambrozija da Calepija, pravne priro\xc4\x8dnike (Schmau\xc3\x9f Corpus juris gentium; Einleitung zur Staatswissenschaft; Corupus juris publici; Codex austriacus) in zgodovinska dela (Cronica Venetorum). Zbiral je tudi prednaro\xc4\x8dila za knjigo Ignaza de Luca, Das gelehrte Oesterreich (1777-1778).'